ጠቅላይ ሚኒስትሩን ለመደገፍ ሠልፍ በወጡ ላይ ቦምብ በመወርወር የተከሰሱ እስከ ዕድሜ ልክ እስራት ተፈረደባቸው
በቦምብ ውርወራው ሁለት ሰዎች ሲሞቱ ከ150 በላይ ቆስለዋል  ጠቅላይ ሚኒስትር ዓብይ አህመድ (ዶ/ር) የአገሪቱ ጠቅላይ ሚኒስትር በሆኑ 82ኛ ቀናቸው ላይ ድጋፍ ለማድረግ ሰኔ 16 ቀን 2010 ዓ.ም. በመስቀል አደባባይ ሠልፍ በወጣው ሕዝብ ላይ ቦምብ በመወርወር ሕይወት በማጥፋት፣ ከባድና ቀላል የአካል ጉዳት በማድረስ ወንጀል ተከሰው የነበሩ አምስት ግለሰቦች፣ ከአምስት ዓመት እስከ ዕድሜ ልክ በሚደርስ ፅኑ እስራት እንዲቀጡ ተፈረደባቸው፡፡ ተከሳሾቹ ቦምቡን በወረወሩበት ዕለትና በተከታታይ ቀናት በቁጥጥር ሥር ከዋሉ በኋላ ምርመራ ተደርጎባቸው፣ በፌዴራል ጠቅላይ ዓቃቤ ሕግ ክስ ተመሥርቶባቸው ሲከራከሩ ቆይተዋል፡፡ ዓቃቤ ሕግ በተከሳሾቹ ላይ የሰውና የሰነድ ማስረጃዎችን በማቅረብ ሲከራከር ቆይቶ፣ የፌዴራል ከፍተኛ ፍርድ ቤት የሕገ መንግሥትና የሽብር ወንጀሎች ማስቻያ አንደኛ ወንጀል ችሎት፣ ዓቃቤ ሕግ እንደ ክሱ ‹‹አስረድቶባቸዋል›› በማለት እንዲከላከሉ ውሳኔ ሰጥቶ ነበር፡፡ ተከሳሾቹ አቶ ጌቱ ግርማ፣ አቶ ብርሃኑ ጃፋር፣ አቶ ጥላሁን ጌታቸው፣ አቶ ባህሩ ቶላና አቶ ደሳለኝ ተስፋዬም መከላከያ ምስክሮቻቸውን አቅርበው አሰምተዋል፡፡ፍርድ ቤቱ የግራ ቀኙን የክርክር ሒደት አግባብ ካለው የሕግ ድንጋጌ ጋር መርምሮ፣ ከሁለት ዓመታት ቆይታ በኋላ ማክሰኞ ጥቅምት 17 ቀን 2013 ዓ.ም. ፍርድ ሰጥቷል፡፡ ፍርድ ቤቱ በፍርዱ እንዳሠፈረው፣ አቶ ጌቱ ግርማ ከሱሉልታ በራሱ ተሽከርካሪ ኤፍዋን (F1) ቦምብ ጭኖ ወደ መሀል አዲስ አበባ ማምጣቱንና ከሌሎቹ ተከሳሾች ጋር በመተባበር የወንጀሉ ፈጻሚ መሆኑ ተረጋግጦበታል በማለት፣ በ23 ዓመታት ፅኑ እስራት እንዲቀጣ ተፈርዶበታል፡፡ ሁለተኛው ተከሳሽም አቶ ብርሃኑ ጃፈር በ22 ዓመታት ፅኑ እስራት እንዲቀጣ ሲፈረድበት፣ ጠቅላይ ሚኒስትሩ ንግግር ካደረጉበት መድረክ በ40 ሜትር ርቀት ላይ ቦምቡን በመወርወር የሁለት ሰዎች ሕይወት እንዲያልፍና ከ150 በላይ ሰዎች ከፍተኛና ቀላል የአካል ጉዳት እንዲደርስባቸው ማድረጉ በማስረጃ ተረጋግጦበታል የተባለው አቶ ጥላሁን ጌታቸው፣ በዕድሜ ልክ እስራት እንዲቀጣ ተፈርዶበታል፡፡ በተፈጸመው የወንጀል ድርጊት ያለው ድርሻና ተሳትፎ ብቻ መሆኑን በቅጣት ማቅለያው የተናገረው አራተኛ ተከሳሽ አቶ ባህሩ ቶላ በ17 ዓመታት ፅኑ እስራት እንዲቀጣ የተፈረደበት ሲሆን፣ ተከሳሾቹን ሰኔ 9 ለሰኔ 10 ቀን 2010 ዓ.ም. አጥቢያ በቤቱ ሲያሳድር ለመንግሥት የፀጥታ ኃይሎች ማሳወቅ ሲገባው ባለማሳወቅና በወንጀሉ ተሳትፎ እንደነበረው ተረጋግጧል የተባለው አምስተኛ ተከሳሽ አቶ ደሳለኝ ተስፋዬ፣ በአምስት ዓመታት ፅኑ እስራት እንዲቀጣ ተወስኖበታል፡፡ ፍርድ ቤቱ ሁሉንም ተከሳሾች ጥፋተኛ ካለ በኋላ ከሦስተኛ ተከሳሽ በስተቀር የቅጣት ማቅለያ በመቀበልና በተሻሻለው የወንጀል ቅጣት አወሳሰን መመርያ መሠረት፣ የቅጣት ዕርከኑን ዝቅ በማድረግ ፍርድ መስጠቱንም የውሳኔ መዝገቡ ያስረዳል፡፡ 